Γεώργιος Γερογιάννης

Βιογραφία

Γεννήθηκε στην Πρέβεζα το 1864 και καταγόταν από μεγάλη και ισχυρή οικογένεια της πόλης. Ο πατέρας του, Δημοσθένης Γερογιάννης, υπήρξε μέλος της Δημογεροντίας Πρέβεζας κατά την οθωμανική περίοδο. Παππούς του, από τη μητέρα του, ήταν ο μεγάλος δωρητής της Πρέβεζας Σπυρίδων Καραμάνης. Προπάππος του, από την εκ πατρός γιαγιά του, ήταν ο Γεώργιος Α. Κονεμένος. Η οικογένειά του κατείχε την κτητορική εκκλησία των Ταξιαρχών, η οποία πλέον δεν σώζεται, στη συνοικία Αγίου Γεωργίου, στην περιοχή Κοκκινιά της Πρέβεζας. Σπούδασε ιατρική στο πανεπιστήμιο της Βιέννης και διακρίθηκε ως άριστος ιατρός. Διέθετε πολύ δυνατή μνήμη και ήταν άριστος γνώστης της ιστορίας της γεννέτειράς του. Συνέταξε αδημοσίευτο δοκίμιο για την ιστορία της Πρέβεζας, το οποίο αποτέλεσε τη βάση για τη συγγραφή, από τον εξάδελφό του Ιωάννη Φ. Δημάρατο, του εκτεταμμένου λήμματος για την Πρέβεζα, στη Μεγάλη Ελληνική Εγκυκλοπαίδεια του Δρανδάκη.
Εκλέχθηκε μέλος της Δημογεροντίας Πρέβεζας τις διετίες 1896-1898 και 1899-1900. Μετά την απελευθέρωση της πόλης εκλέχθηκε βουλευτής Πρέβεζας στις πρώτες εκλογές της 31.5.1915 με το κόμμα Φιλελευθέρων του Ελευθέριου Βενιζέλου και επανήλθε ως βουλευτής την 30.6.1917 μέχρι την 10.9.1920. Εκλέχθηκε και πάλι βουλευτής Πρέβεζας με το ίδιο κόμμα στις εκλογές της 16.12.1923. Μετά τη δικτατορία του Παγκάλου έβαλε υποψηφιότητα στις εκλογές του 1926 με τον Συνασπισμό Ένωσης Φιλελευθέρων των Γεωργίου Καφαντάρη και Ανδρέα Μιχαλακόπουλου, χωρίς να κατορθώσει να εκλεγεί βουλευτής. Στις επόμενες εκλογές της 19.8.1928 εκλέχθηκε και πάλι βουλευτής με το κόμμα των Φιλελευθέρων, αξίωμα που διατήρησε μέχρι τη διάλυση της Βουλής την 19.8.1932. Δεν κατόρθωσε να εκλεγεί στις επόμενες εκλογές της 25.9.1932, γιατί πρωτοστάτησε στη βίαιη κατάληψη από το κράτος της περιουσίας των Ιερών Μονών της Πρέβεζας και στην παράνομη παραχώρησή της στις σχολικές εφορείες. Ασχολήθηκε με τα οικονομικά του εφημεριακού κλήρου και αγόρευσε ειδικά υπέρ των εφημερίων στη συνεδρίαση της Βουλής στις 18.11.1928, κατά την οποία δήλωσε: «Θα παρακαλέσω τον αξιότιμο κ. Πρόεδρο της Κυβερνήσεως ... να λυπηθεί αυτού του κόσμου και να επέμβη υπέρ της ανακουφίσεώς του και διά το γόητρον της εκκλησίας». Την 3.12.1928 αγόρευσε υπέρ της απαλλοτρίωσης των μεγάλων κτημάτων του Ακτίου για την εγκατάσταση των Μικρασιατών προσφύγων.
Η σύζυγος του Γεωργίου Δ. Γερογιάννη, Αρετή Κ. Παράσχη, ήταν εξαδέλφη της Σοφίας σύζ. Γεωργίου Παπανδρέου. Απέκτησαν δύο κόρες την Μαρία και την Ελένη, σύζυγο του στρατηγού και μετέπειτα βουλευτή Αθηνών και υπουργού Σπύρου Γεωργούλη (1890-1973).
Ο Γεώργιος Δ. Γερογιάννης πέθανε στην Αθήνα στις 7.1.1938 και κηδεύτηκε την επομένη από τον ιερό ναό Αγίου Γεωργίου Καρύτση. Νεκρολογώντας τον Γεώργιο Γερογιάννη η εφημερίδα των Αθηνών Ελεύθερο Βήμα γράφει: «Απέθανε και κηδεύεται σήμερον ο Γεώργιος Γερογιάννης, ιατρός εκ Πρεβέζης. Ο αποθανών διεκρίθη ως επιστήμων, ως άνθρωπος, αλλ' ιδίως ως Έλλην πατριώτης. Υπήρξεν αγωνιστής εις τον απελευθερωτικόν υπέρ της πατρίδος του αγώνα και όλη η ζωή του υπήρξε μία εκδήλωσις και μία αφοσίωσις προς την πατρίδα του, προς την κοινωνίαν. Ο θάνατός του επροκάλεσεν ειλικρινή λύπην εις όσους εγνώρισαν αυτόν και την δράσιν του». Στην περιοχή Καμαρινιώτικα της Πρέβεζας υπάρχει οδός που φέρει το όνομά του.